Ādažu novada pašvaldības

Priekšsēdētājai **Karīnai Miķelsonei**

Ādažu novada pašvaldības

Attīstības un projektu nodaļas vadītājas

**Ingas Pērkones**

adrese: Gaujas iela 33A, Ādaži, Ādažu novads, LV-2164

tālr.: 27336847

24.02.2025.

IESNIEGUMS

Es, Ādažu novada pašvaldības Centrālās pārvaldes Attīstības un projektu nodaļas (APN) vadītāja Inga Pērkone, vēlos vērsties pie pašvaldības ētikas komisijas sakarā ar situāciju, kas notika 19.02.2025. Finanšu komitejas sēdes laikā.

Sēdes laikā, kad APN vecākais eksperts Jānis Galakrodznieks ziņoja par jautājumu “Par projekta “Veloapkopes stenda ierīkošana Kadagā un Garkalnē” pieteikumu” un vecākā eksperte Iveta Grīviņa – Dilāne iesaistījās diskusijā, lai sniegtu atbildes uz uzdotajiem jautājumiem par plānotajiem veloapkopes stendiem, deputāts Imants Krastiņš skaidri un nepārprotami aizvainoja I.Grīviņu – Dilāni, norādot uz viņas nespēju profesionāli veikt savu darbu: “*Man būtu komentārs, Valērij. Jā, protams, ir prieks dzirdēt šādu cilvēku, kas stāsta par demagoģijām, par naivumiem, tā tālāk. Tas ir tas pats cilvēks, kas Podnieku iedzīvotāju acīs ir ieguvis kaut kādu nenormālu tēlu par nespēju ieklausīties sabiedrībā tā tālāk. Tas ir varbūt tas lielais trūkums, kāds ir, ja visu laiku strādā valsts maizītē un nav pašam jāparūpējas par saviem līdzekļiem. Tāpēc ir ļoti labs testa jautājums – vai tu savā piemājas dārziņā tur uzstādītu pieņemsim trenažierus (mums te bija pie 8000 gabalā Rozītis mums te sagādāja tādas, vai ne)? Vai šādas lietas. Un tikko tu saproti, ka “es nē, es personīgi kā pieņemsim izglītots cilvēks ar normāliem ienākumiem nu neliktu sev tādas iekārtas par lietotas mašīnas cenām”, tad tajā mirklī tev arī rodas kaut kāda atbildība pret nodokļu maksātāju naudu. Un vairāk ir jāpēta tirgus, vairāk aktīvāk jāiesaistās nevis vienkārši formāli jāizpilda savi ierēdņa pienākumi. Pēc tam jāklausās cilvēku sašutumā.*”. Minētie izteikumi tika izteikti publiski, un tie var negatīvi ietekmēt ne tikai visu pašvaldībā strādājošo darbinieka reputāciju, bet arī pašvaldības darba vidi un sabiedrības uzticību APN. Minētie izteikumi, īpaši ja tos pauž pašvaldības deputāts, iedzīvotājiem liek noprast, ka strādāt pašvaldībā nav prestiži, ka šādā veidā tiek nelietderīgi izlietoti publiskie līdzekļi. Tas arī mazina pašvaldības darbinieku vēlmi piedalīties sēdēs (ziņot jautājumus, iesaistīties diskusijās, paust savu profesionālo viedokli) vai komunicēt ar deputātiem.

Uzskatu, ka šāda rīcība ir pretrunā ar deputāta ētikas normām un cieņpilnas saziņas principiem, kā arī pārkāpj pašvaldības 27.12.2024. nolikuma Nr. 27 “Ādažu novada pašvaldības Ētikas kodekss” šādus punktus:

* 8.2. nodarbinātais pilda savus pienākumus **bez aizspriedumiem**, ievērojot taisnīgumu, nevainīguma prezumpciju un personu vienlīdzību;
* 8.3. **nodarbinātais izvairās no vārdiem** un runas, žestiem vai citas darbības paužot vai atbalstot uzskatus, kas ir diskriminējoši personas rases, dzimuma, reliģijas, nacionalitātes, invaliditātes, vecuma, seksuālās orientācijas, **mantiskā stāvokļa vai sociālā statusa dēļ**;
* 10.1. nodarbinātais pilda savus pienākumus rūpīgi, apzinoties, ka ar savu darbību viņš **ietekmē pašvaldības darba kopīgo rezultātu**;
* 10.5. nodarbinātais kopj savu runas un valsts valodas prasmi, nelieto izteikumus un neatbalsta rīcību, ko var uztvert kā aicinājumu uz pretlikumīgu rīcību vai **emocionālas agresijas vairošanu**;
* 10.6. **nodarbinātais izturas ar cieņu** pret pašvaldību un ir lepns par iespēju strādāt tās iestādē, komisijā vai darba grupā tā, **lai tiktu vairota sabiedrības uzticība pašvaldībai**;
* 11.2. **nodarbinātais veido cieņā un koleģialitātē balstītas attiecības ar citiem nodarbinātajiem** **un organizācijām un nenoniecina citu nodarbināto darbu**;
* 11.3. **nodarbinātais ir atklāts pret citiem nodarbinātajiem un citām organizācijām, veicina savstarpēju komunikāciju un informācijas apmaiņu**.

Lūdzu ētikas komisiju izskatīt šo jautājumu, sniegt vērtējumu par deputāta rīcību, kā arī aicināt viņu gan publiski atvainoties I.Grīviņai – Dilānei, gan turpmāk ar cieņu izturēties pret pašvaldības darbiniekiem un viņu darbu.

I.Krastiņa izteikums dzirdams 19.02.2025. sēdes ieraksta 2.05.09. -2.06.30. minūtē.

To, ka šis komentārs bija aizskarošs un reputāciju graujošs, saprotams arī no I.Grīviņas – Dilānes atbildes uz šo komentāru (sēdes ieraksta 2.06.30.-2.07.00 minūtē): “*Es atļaušos atbildēt Krastiņa kungam uz šo viņa norādījumu. Jā, savā dārzā es neuzstādītu ne trenažieri pa 8000, ne velo apkopes stendu pa 2500, jo tur lietotājs būšu tikai es viena. Un es varu arī pie koka piestiprināt stangu un to darīt, bet publiskā ārtelpā to nedrīkst darīt. Tas ir viens jautājums. Un paldies par neslavas celšanu un norādījumiem, ka es nekvalitatīvi strādāju.*”

Ar cieņu,

Inga Pērkone